**МВнР: най-важното за 2015-та година**

**Увод.Какво се случва в света и в Европа?**

През 2015-та година международната картина се усложни – **конфликтът в Украйна** е далеч от разрешаването си, а **кризата в Близкия изток** и борбата с ДАЕШ се задълбочи, заедно със своите **последствия**.

Това са събития, които резонираха дълбоко в самата Европа. Конфликтът в Украйна доведе до практикуването на „хибридна терапия“, която диктува алтернативи на демокрацията, свободата и сигурността. Кризата в Близкия изток мобилизира нестихващи потоци от бежанци и икономически мигранти, заедно с повишаване на терористичната активност.

Европа ясно разбра, че граничи не само с различни географски ландшафти, но и с опасни идеи. Нещо повече, тези идейни архитектури – подплатени финансово и организирани около физическото насилие, имаха амбиция да редактират самата Европа. Да променят това, в което вярва Европа: свободата, демокрацията и сигурността, чийто общ знаменател са нашите евро-атлатнически ценности.

Човешките потоци, пропагандата, тероризмът, икономическият шантаж - всичко това трябваше да натовари социалните ни системи, да обърка умовете ни, да ни накара да се усъмним в собствената си сигурност. Непрекъснато бяхме изправяни пред едно постоянно отрицание на нашите ценности.

**Самата Европа понякога реагираше инертно**: липсваше бързото постигане на консенсус по отношение на мерките за справяне с тероризма; механизмите за администрирането на миграционния натиск също се забавиха; закъсня и организираното звено, което трябва да се бори с хибридната пропаганда. **Често изглеждаше така, че решенията на Европа идват в „12 без 5“**. **Защото: 1) европейската администрация изоставаше от динамиката на заобикалящите я обстоятелства**; 2**) някои национални правителства бяха принудени да отчитат вътрешно-политическия популистки натиск.**

Но, познавайки дълбоките корени на нашата цивилизация, аз знам, че на всяка една въпросителна, която изминалата година постави пред нас, 2016-та ще отговори с удивителен знак! Защото 2015-та година даде и рамките на решенията на проблемите пред Европа – Минските споразумения за конфликта в Украйна и консенсуса във Виена за ситуацията в Близкия изток.

Затова смятам, че, ако 2015-та година бе за Европа период преди всичко на дебат и планиране, то 2016-та трябва да бъде годината на действия!

**България/Обща картина:**

През 2015-та година България се оказа **пресечна точка между маршрутите на икономическите мигранти и на хибридни импулси**.

В допълнение на това, **призракът на „Турски поток“** бе активизиран периодично, така както бяха извършвани и провокации с въздушното пространство на страната.

Усещахме политическите кризи или икономическите проблеми, с които се сблъскваха наши съседи. Но въпреки трусовете на геополитическите пластове в региона, ние **съхранихме стабилността на България**.

За първи път от години, **България не бе източник на проблеми**, а на решения за региона.

**Как отговори България на предизвикателствата?** За нас от първостепенно значение беше да върнем доверието на партньорите и съюзниците си в рамките на НАТО и ЕС. Аз съм от хората, които твърдо вярват, че **България е по-силна, защото е част от едни от най-влиятелните, и мощни политически, икономически и военни съюзи в света.** За това в интерес на България е да търси и предлага решения в рамките на тези съюзи и организации. Водя се от мисълта, че ЕС **и НАТО са силни, тогава, когато сме заедно**, солидарни един с друг, и когато взимаме бързи и ефективни решения.

Днес, уважаеми колеги, заставам пред вас, за да ви обобщя някои от преките резултати на българската дипломация през изминалата 2015-та година:

**Приоритети на правителството**

Върнахме България на международната сцена с активна външна политика и принципни позиции.

**Изпълнихме първият приоритет**, който правителството на премиера Бойко Борисов си постави при подписването на коалиционното споразумение, а именно: Засилена интеграция на България в Европейския съюз и НАТО. Запазване на външнополитическата ориентация и поети международни ангажименти на база на националните интереси на страната.

За една година в България дойдоха лидери на световната и европейска политика - **Джон Кери, Й. Столтенберг, Ф. Хамънд, Ф.В. Щайнмайер, Д. Камерън. Федерика Могерини** – „външният министър” на ЕС, дойде за Посланическата конференция на БГ, за да уважи българската дипломация. От страните основателки на ЕС четири от тях - Белгия, Холандия, Германия, Италия дойдоха в България. Това за политически значи.

Европа дойде в България, защото за първи път България е в сърцето на европейската дипломация.

Всяка една от тези срещи имаше своя точен тематичен обхват, своя ангажимент или резултат. Ще ви дам за пример срещите си с американската страна, в резултат на които беше препотвърдено стратегическото партньорство между двете страни в особено ключов момент за България. Именно заради това създадохме съвместни работни групи в четири ключови, стратегически сектора. А заради резултатите от работата на тези работни групи, в последствие създадохме и пета група по анти-тероризъм.

**Българското правителство върна доверието на нашите западни партньори**

Повишихме ролята и видимостта на България в рамките на ЕС, превръщайки страната в сериозен участник в процеса взимане на решения и изработване на мерки по актуалните, най-ключови за Европа предизвикателства.

България е лоялен, коректен и предсказуем партньор в НАТО и участва активно и последователно в дейността на организацията, което бе потвърдено категорично по време на ключовата среща на върха на Алианса в Уелс. В рамките на НАТО, заедно с Министерство на отбраната работим съвместно за подобряване на възможностите за модернизация на българската армия и за повишаване на съвместимостта със съюзниците в НАТО.

Борбата с тероризма е в дневния ред отдавна. Но е особено актуална тема след това, което се случи в Париж. За това инициираме разговор за промяната на стратегията за борба с тероризма.

Бежанският натиск е сред най-големите предизвикателства пред ЕС. Бяхме сред първите, които посочиха, че „квотният” принцип за администриране на бежанците не работи. Нещо,в което сега много други страни са убедени.

Ясно заявихме, че страните от ЕС трябва да започнат да се ориентират и в обратното движение: връщането на мигранти.

Опазихме нашата граница, която е и външна на ЕС и доказахме безусловно, че можем да го правим.

Проявената през годината активност доведе до известна промяна в позицията на резервирани държави-членки за приемане на България и Румъния в Шенген.

Участвахме съобразно националния ни интерес във формирането на общата външна политика и политика за сигурност на ЕС.

Доверието към България бе потвърдено и от нарасналия стокообмен с държавите от ЕС. През периода януари - септември 2015 г. износът на България за ЕС се увеличи с 9.2% спрямо същия период на предходната година (21.7 млрд. лв.), а вносът от ЕС нарастна с 5.9% и е на стойност 24.3 млрд. лева. Основни търговски партньори на България са Германия, Италия, Белгия и Франция, които формират 70.1% от износа за държавите – членки на ЕС.

Бежанският натиск, енергийната сигурност, модернизацията на българската армия, това са част от елементите от сигурността на България, в които влагахме и ще продължим да влагаме специални усилия.

**Енергийната дипломация беше основна наша дейност.** Усилията ни бяха съсредоточени върху диверсификацията на енергийните източници и маршрути за България. В тясно съдействие и в пълен синхрон с Министерството на енергетиката постигнахме само за година финалното инвестиционно решение за газовия интерконектор с Гърция - проект, започнат вече в далечната 2007 г. Това дава изключителна перспектива за енергийната диферсификация на страната. По наша инициатива заработи Съветът по енергийна сигурност към Министерския съвет, за да консолидира позициите на правителството по енергийната ни стратегия.

Поехме председателството на Комитета на министрите на Съвета на Европа с ясния ангажимент, че заедно с подкрепата за европейско обединение пред лицето на актуалните предизвикателства, ще работим и за насърчаване на правата на детето, разширяване на достъпа до култура на младите хора, независимостта на медиите и защита на уязвими групи. Подписахме Допълнителния протокол към Конвенцията на Съвета на Европа за предотвратяване на тероризма, отнасящ се до чуждестранните терористични бойци, като по този начин България стана осемнайсетата страна подписала протокола.

**Разбира се, регионът в който се намира България е сред приоритетните в нашата работа. Какво свършихме през последната година?**

Като ротационен председател на ПСЮИЕ България повиши видимостта на Процеса, а така и на региона. По този начин правителството изпълнява друг основен приоритет от програмата си за стабилност - Провежда политика на подкрепа за евроатлантическата интеграция на Западните Балкани при ясна защита на правата и законните интереси на българските общности там.

Изразихме ясната си подкрепа за евро-атлантическата перспектива пред страните от Западните Балкани. С внимание следим и подпомагаме процесите на европейска и евроатлантическа интеграция на всички държави в региона. Днес, например, на посещение в България е заместник министър-председателя по европейските въпроси на Р Македония Фатмир Бесими.

В двустранните си отношения със страните от региона подчертахме ролята, която България може да има в техния интеграционен процес – експертиза и опит на страна, минала по този път. Бяхме сред първите в рамките на ЕС, който взеха отношение по политическата криза в Р Македония. Аз самият бях два пъти там и се срещнах с политическите лидери на страната, както управляващи така и опозиция.

По отношение на ролята на България в ЧИС, бяхме избрани за страна-координатор на Работната група на ЧИС за институционално обновление и добро управление за двугодишен период, считано от 1 юли 2015-та.

**Един от най-важните ни приоритети**, които пряко засягат хората е **ефективната защита на правата и интересите на българите зад граница** и защита на правата и интересите на българските граждани в чужбина, изграждане на система за електронни консулски услуги и реагиране в случаи на бедствия и извънредни ситуации. Доказахме, че този приоритет не остана само на хартия.

Активизирахме връзките на страната с нашите сънародници в чужбина от Одеса до Чикаго.

Осигурихме подкрепа – учебници, компютри, финансиране - на училищата и университет, в който се преподава български език (Молдова,Украйна).

Осигурихме разпространението на БНТ Свят в Одеска област.

Наградихме заслужили дейци на българщината с медал на ДАБЧ „Паисий Хилендарски“ Украйна.

Създадохме българско неделно училище в Турция;

Изпращаме научно-образователна литература Сърбия и Македония.

Не на последно място, реализирахме успешно гласуването в чужбина на националния референдум. Бяха открити над 300 избирателни секции в 45 държави.

**Работим върху въвеждането и вече тестваме електронизация на консулските услуги (е-консулски услуги).**

Електронните консулски услуги са насочени към три групи – българските граждани, живеещи в чужбина, нотариусите и консулските длъжностни лица и служителите от ЦУ на МВнР.

Българските граждани, живеещи в чужбина и притежаващи квалифициран електронен подпис в България, ще имат възможност да подават по електронен път заявление за издаване на лична карта, паспорт и дубликат на шофьорска книжка, като по този начин ще се облекчава подаването на заявленията и ще се спестява едно посещение в консулската служба.

Следващата услуга е предназначена за нотариусите, които ще могат да извършват вече електронно и в реално време справки за удостоверени от консулските служители документи.

Консулските длъжностни лица и служителите от централно управление на МВнР ще имат също достъп до системата за електронни услуги, като те ще имат възможност да извършват оперативни действия във връзка с правилното функциониране и обслужване на е-системата.

В допълнение, ще бъде надградена и съществуващата услуга „Пътувам за”, която е интегрирана в интернет-страницата на МВнР и която е насочена за българските граждани зад граница, които получават текуща информация при спешни случаи, като бедствия или безредици. Успешното изпълнение на проекта ще допринесе за реализирането на стратегическите цели на правителството за модерно електронно управление и цифрова администрация в полза на гражданите и бизнеса.

**Постигнахме някои визови облекчения.**

За български граждани, пътуващи до Канада. Работим в посока на предоставяне на пълен безвизов режим!

След разговори с американската страна, Посолството на САЩ в България въведе някои облекчения, касаещи процедурите по издаване на визи при бизнес-пътувания на български граждани. Посолството на САЩ се ангажира да подобри и информираността на българските граждани за процедурите при кандидатстване за виза. Това ще доведе до намаление на броя откази визи на българските граждани.

**Заключение**

В условията на два конфликта с наднационален ефект (Украйна и Близък Изток), активизация на терористичната дейност, засилен миграционен натиск и хибридното влияние на трети страни, България доказа, че отстоява своя национален интерес, разбиран като създаване на условия за достойни доходи на българските граждани и гарантиране на тяхната сигурност. Най-прекият път за това е усилена интеграция в нормите и стандартите на ЕС и НАТО.

През тази година МВнР показа, че страна с ограничени средства може да води разпознаваема и силна ВП, способна да задава конкретни решения на сложни обстоятелства.

През 2015-та година България се държа с обосновано самочувствие пред своите международни партньори и с отговорност пред своите граждани. МВнР е само част от усилията, вложени от Правителството на България, за надграждане на стабилността със съответните реформи. А когато говорим за България, ние трябва да бъдем максималисти!